《百字令 九日集福善寺怀沈栗仲先生》
清代·孙鼎臣

寺门疏柳，作轻烟淡雨，过江秋色。黄叶声中人载酒，来问篱东消息。

落帽风高，寒沙平楚，断雁如残客。茱萸醉把，人生嘉会难得。

回首前度琴尊，柴桑归去，缥缈飞凫隔。山色绿萝无恙在，看我登临此日。

佛火深龛，钟楼返照，短衲僧头白。蒲团闲话，雪鸿犹认游迹。

作者简介：（1819—1859）湖南善化人，字子馀，号芝房。道光二十五年进士。累官翰林院侍读。因反对起用琦善、赛尚阿等人而乞归。好诗文，探求古今学术政教治乱所由。深研经济，有《盐论》等数十篇。汇为《苍筤集》。